kardosdrur/scandi-wiki huggingface dataset:
Aon hotVolleys Wien

aon hotVolleys Wien er en østrigsk volleyballklub som spiller deres hjemmekampe på Budocenter i Wien.

Førsteholdet deltager i CEV Champions League i sæsonen 2007-2008. Teamet deltager desuden i den bedste østrigske række og i den mellemeuropæiske liga, MEVZA. Med i alt 16 mestertitler og 13 pokalsejre er hotVolleys det mest succesrige mandskab i Østrig.

Tidligere navne
....-1999 : Donaukraft Wien
1999-2001 : e.on Hotvolleys Wien
2001-2002 : Hotvolleys Wien
2002-2003 : Wien hot Volleys
2003-i dag : aon hotVolleys Wien

2006/07 hold
 Darko Antunovic
 Ralph Bergmann
 Ivan Ilic
 Axel Jacobsen
 Steven Keir
 Daniel Kleinmann
 Tomas Kmet
 Thomas Kröger
 Ilija Nikolic
 Michael Novak
 Gerald Reiser
 Alexey Sanko
 Lukas Schützenhofer

Eksterne henvisninger
Officiel hjemmeside

Volleyballklubber
Sportsklubber i Østrig
Sport i Wien
Joaquim Chissano

Joaquim Alberto Chissano (født 22. oktober 1939) var den anden præsident i Mozambique. Han var præsident fra 6. november 1986 til 2. februar 2005.

Chissano blev født i landsbyen Chibuto, Gaza i Mosamik. Han var involveret i FRELIMO-bevægelsen i 1960'erne, repræsenterede gruppen i Paris og kæmpede i guerillakrigen mod Portugal. Da landet blev uafhængig i 1975, blev han forfremmet til generalmajor og udnævnt til udenrigsminister. Han blev kendt som en forsigtig diplomat som hjalp til med at genforene radikale og moderate marxister i FRELIMO-partiet. Han blev præsident i landet i 1986, da Samora Machels præsidentfly styrtede i et bjergrigt territorium i Sydafrika.

Efter at borgerkrigen i Mozambique sluttede og RENAMO-oprørerne blev et almindeligt politisk parti, vandt han et partivalg i 1994 og igen i 1999. Han besejrede den tidligere oprørsleder til RENAMO i 1999, Afonso Dhlakama med 52,3% mod 47,7%. Chissano valgte ikke at stille til et nyt valg i 2004. FRELIMO valgte i stedet Armando Guebuza som sin kandidat og som besejrede Dhlakama med endnu større margin. Chissano forlod embedet i slutningen af sin periode i februar 2005. Chissano var formand i den afrikanske union fra juli 2003 til juli 2004.

Eksterne henvisninger 

 Biografi: Joaquim Alberto Chissano

Mozambiques præsidenter
Politikere fra Mozambique
Donauinsel

Donauinsel (Donauøen) er en ø på ca. 21,1 kilometers længde, som kun er 70-210 meter bred og ligger mellem Donau og den såkaldte Entlastungsgerinne (eller Neue Donau) i Wiens byområde.

Historie 
Øens hovedformål er at være en del af Wiens højtsofistikerede beskyttelsessystem mod oversvømmelse. Det har i flere hundrede år været i tankerne på byens administrerende organer, eftersom den mægtige flod har flydt meget tæt forbi byen og i dag altså krydser gennem den. De første mærkbare opmålinger blev lavet i 1870-1875, men dengang blev kun en mindre dæmning resultatet. I 1970 tog en ny plan form og blev hurtigt realiseret. Arbejdet blev påbegyndt i marts 1972 og færdiggjort i 1988.

Sekundært brug 
For de fleste besøgende er øen kendt som et rekreationsområde med barer, restauranter og natklubber samt et væld af sportstilbud fra rulleskøjteløb, cykling og svømning til kanosport og en strand, der føles så eksotisk at den kaldes "Copa Cagrana/Copa Kagrana" (som er en humoristisk hentydning til Rio de Janeiros Copacabana: Kagran er den del af Wiens 22. bezirk, der ligger tættest på stranden. I de sydlige og nordlige dele af øen er der nudiststrande.

Donauinselfesten er en international velkendt årlig open air festival i slutningen af juni og desuden Europas største af slagsen.

Referencer 

Wiens geografi
Øer i Europa
Naturisme
Øer i vandløb
Øer i Østrig
Rösti

Rösti er en schweizisk kartoffelret. Den blev spist til morgenmad i kantonen Bern, men har spredt sig til hele landet. Mange schweizere betragter den som en nationalret. Den bruges både som hovedret og som tilbehør til andre retter.

Rösti er revne rå eller kogte kartofler stegt i olie eller smør. Kartoffelblandingen bliver stegt på panden, gerne med revet ost på.

I Tyskland findes røsti under navnene Reibekuchen og Kartoffelpuffer. Egnsbestemte varianter er talrige. Hovedindholdet er revne kartofler. De kan være groft- eller fintrevne. Nogle tilsætter æg for at binde dem sammen. Kartoffelpandekagen vidner om efterkrigstidens behov for billige opskrifter af let tilgængelige råvarer. I Tyskland er der flere opskrifter med kartofler, kål og andre billige råvarer end i noget andet europæisk land.

Eksterne henvisninger 

 http://www.tine.no/page?id=28&key=8699&cat=721
 http://www.aperitif.no/index.db2?id=102249

Kartoffelretter
Mad fra Schweiz
LGV-Frischgemüse

LGV-Frischgemüse er et andelsselskab grundlagt i 1946 i Wien og er den største virksomhed i Østrig inden for grønsagsindustrien.

LGV-Frischgemüse får leveret grønsager fra omkring 350 gartnere fra Wien, Niederösterreich og Burgenland. Dette bliver årligt omkring 50.000 ton grøntsager, der derefter bliver sendt ud til filialer i forskellige østrigske detailvirksomheder REWE, SPAR, Hofer og Adeg, men også til store markeder i Wien, som Naschmarkt og Viktor-Adler-Markt. Alt efter sæson kan LGV-Frischgemüse forsyne Østrig med optil 56% af efterspørgslen på friske grøntsager og selve Wien med op til 70%. Eksportandelen er dog lille og foregår primært mod Tyskland (Stuttgart, Berlin, Leipzig).

Kilder 

Fødevarevirksomheder fra Østrig
Wien
Samora Machel

Samora Moisés Machel (Gazaprovinsen i det sydlige Mozambique 29. september 1933 – Mbuzini, Sydafrika 19. oktober 1986) var den første præsident i Mozambique efter uafhængigheden fra Portugal, fra 1975 til 1986. Han døde da hans fly styrtede i et bjergområde nordøst i Sydafrika, nær grænsen til Mozambique og Swaziland. I 1975-1976 blev han tildelt Lenins fredspris.

Ungdom 
Samora blev født i landsbyen Xilembene i Gazaprovinsen, som det tredje barn til en forholdsvis velstående landmandsfamilie, Mandhande Moisés Machel. Samora var barnebarn af en af de gamle krigere til den kendte Gaza-høvding Ngungunhana. Han begyndte i skolen som 8-9 år gammel, og var færdig på en katolsk missionskole 17 år gammel. Samora praktiserede lidt inden helsevæsenet i byen Xai-Xai, og begyndte i 1952 med en sygeplejeuddannelse – en af de få højere uddannelser som var mulig for den sorte del af befolkningen på den tid. I 1956 begyndte han at arbejde som sygeplejerske på centralsygehuset i hovedstaden Lourenço Marques, og blev nogle måneder senere overført til øen Inhaca, i det Indiske Ocean øst for hovedstaden. Han giftede sig med Sorita Tchaiakomo, og de fik fire børn; Joscelina, Edelson, Olívia og Ntewane.

Mozambiques præsidenter
Politikere fra Mozambique
Sygeplejersker
Omkomne ved flyulykker
Bille (flod)

Bille er en flod i det nordlige Tyskland, beliggende under Kreis Stormarn i delstaten Slesvig-Holsten og er én af Elbens bifloder fra højre, med en længde på 65 km. Den har sit udspring nær Linau, nord for skoven Hahnheide. Den løber så syd for Trittau, og fungerer som grænse mellem Stormarn og Lauenburg. Den fortsætter syd om Reinbek og munder ud i Elben nær Billwerder. Flere gamle bygninger og parkanlæg ligger langs floden.

Bille er en af de tre floder som løber gennem Hamborg. De to andre er Elben og Alster.

Henvisninger 

Bille
Bille
Attac

Association pour la Taxation des Transactions pour l'Aide aux Citoyens (ATTAC) er en organisation som har til mål at indføre skat på valutatransaktioner.

Starten 
ATTAC blev grundlagt i Frankrig i 1998, efter at den franske avis Le Monde diplomatique opfordrede til at oprette en organisation som skulle arbejde for at indføre en skat på valutatransaktioner, kaldt Tobinskatten. Målsætningen var at lægge en dæmper på valutaspekulationer, som gør finansmarkederne ustabile og verdensøkonomien sårbar for kriser, som man f.eks. så i 90'erne i Sydøstasien. Konsekvenserne af denne ustabile verdensøkonomi kan være fatale for folk specielt i udviklingslande, og millioner af mennesker er blevet tvunget ud i arbejdsløshed og fattigdom. Tobinskatten blev symbolsk for arbejdet mod liberalisering og for stabilisering af de globale finansmarkedene. ATTAC blev grundlagt for at åbne for en mere demokratisk og retfærdig verdensøkonomi.

Attac arbejder under mottoet ’En anden verden er mulig’. Målet er en mere retfærdig og demokratisk verden. ATTAC mener, at den nyliberalistiske politik, som er blevet stadig mere dominerende på verdensbasis, bør erstattes med en alternativ politik som sætter menneskelige hensyn i centrum.

Eksterne henvisninger 

 ATTAC – officiel hjemmeside 

Ngo'er
Zacharias Wagenaer

Zacharias Wagenaer (1614 i Dresden–1668 i Amsterdam), også kendt som Wagenaar eller Wagner, var en eventyrer og rejsende i det 17. århundrede og ansat i de hollandske Vestindiske og Ostindiske (VOC) kompagnierne i forskellige opdrag til Brasilien, Kina og Japan.

I en alder af 19 år drog Wagenaer til Hamborg hvor han ikke fandt nogen muligheder for at realisere sine rejseplaner. Han drog derfor til Amsterdam hvor han arbejdede som skriver hos boghandleren Wilhelm Janson Blauen og begyndte at tegne. Fra råd fra boghandleren hyrede han sig som soldat på et større krigsskib, "Amsterdam", og kom til Recife i Ny-Holland (hollandsk Brasilien). Efter ankomsten sluttede han i militærtjenesten og begyndte at arbejde som skriver for den hollandske guvernør Johann Moritz af Nassau.

I Brasilien hjalp han Johannes de Laet og Caspar van Baerle med at skrive deres værker om datidens Brasilien. Efter at han returnerede fra Brasilien offentliggjorde han 109 tegninger i en dyrebog.

Han var chefofficer (opperhoofd) VOC på den lille ø Kyushu ved Dejima i Nagasaki–bugten. Han tjente i to perioder, 1. november 1656 til 27. oktober 1657 og fra 22. oktober 1658 til 4. november 1659.

Wagenaer overtog som guvernør i Kapkolonien efter Jan van Riebeeck 6. maj 1662 og havde stillingen til 27. september 1666.

Opdagelsesrejsende fra Tyskland
Personer fra Dresden
Le Monde diplomatique

Le Monde diplomatique (også kaldt Le Diplo i Frankrig) er en fransk venstreorienteret månedsavis, som har et globalt og intellektuelt engagement og som indeholder grundige, akademiske og veldokumenterede kommentarer og analyser af politiske og kulturelle temaer.  Avisen er specielt kritisk over for nyliberalismen og dens virkninger på verden. 

Den franske udgave udkom fra maj 1954 og havde i 2019 et oplag på 170 000. I 2021 udkommer månedsbladet  i 24 udgaver på andre sprog, deriblandt norsk, men ikke dansk. Totalt har alle udgaverne et oplag på 2,4 millioner.

Referencer 

Aviser fra Frankrig
Etableret i 1954
The Spider and the Fly

"The Spider and the Fly" er en sang fra det engelske rock ‘n’ roll band The Rolling Stones, og blev udgivet i 1965 på albummet Out of Our Heads. Sangen var også b-side til hit singlen "(I Can't Get No) Satisfaction".

Sangen blev skrevet af Mick Jagger og Keith Richards under pseudonymet Nanker Phelge som The Stones brugte til at skrive under i midten af 1960'erne. Denne sangs tekst handler om efterstræbelse af kvinder under en turne, hvor Jagger synger at han er edderkoppen, og fluen er den pige som bliver fanget i hans spind.

Jagger sagde i et interview fra 1995 med Rolling Stone at:” Jeg er ikke rigtig vild med den, men når man lytter til den på en plade, er det meget interessant som blues nummer. Det er en Jimmy Reed blues sang med britiske pop gruppe ord, som en er interessant kombination .”

På dette nummer sang Jagger og spillede mundharmonika, mens Keith Richards og Brian Jones spillede nummerets guitarer, hvor Richards spillede soloen. Bass og trommer blev spillet af henholdsvis Bill Wyman og Charlie Watts .

The Stones har optrådt med "The Spider and the Fly" på tour i 1965 og 1966, og under deres 1995 Voodoo Lounge Tour. En bearbejdet live version findes på deres 1995 live album Stripped.

Eksterne henvisninger 

Officiel tekst
Hør ”The Spider and The Fly” fra 1995
Facts om ”The Spider and The Fly”

Fodnote 

Rolling Stones-sange
Brødtekst

Brødtekst er længere, løbende tekst.

Før i tiden blev typografernes løn beregnet ud fra antallet af linjer de havde sat. Brødteksten var hurtig at sætte og det var hovedsageligt det som gav sætteren penge til det daglige brød. Brødtekst kaldes også brødsats eller brødskrift.

Typografi
Trykning og typografi
Chibuto

Chibuto er en by i provinsen Gaza i Mozambique.

Byer i Mozambique
Namaacha

Namaacha er en lille by i det sydlige Mozambique, som ligger 75 km vest for Maputo ved grænsen til Swaziland. Byen er kendt for sin koloniale kirke og sit vandfald. Byen ligger i Namaacha distriktet i Maputoprovinsen.   

Byer i Mozambique
Ilmenau (flod)

Ilmenau  er en flod i den tyske delstat Niedersachsen og en af Elbens bifloder fra venstre bred, med en længde på 107 km. Den har sit udspring nær Lüneburger Heide, syd for Uelzen. Den munder ud i Elben nær Winsen.

De største byer langs Ilmenau er Uelzen og Lüneburg. Byen Ilmenau i Thüringen ligger ikke ved floden.

Floder i Niedersachsen
The Color Orange

The Color Orange er et projekt og netværk, der blev etableret i 2008 af Jens Galschiøt for at sætte fokus på krænkelser af menneskerettighederne i Kina i anledning af De Olympiske Lege i Beijing august 2008.

Appel 
”The Color Orange.net”  grundidé var at bruge den orange farve, som symbol på protesten mod krænkelserne af menneskerettighederne i Kina. 

The Color Orange ville give OL deltagerne, besøgende og den kinesiske befolkning mulighed for at sende et signal til verden om, at noget er galt i Kina ved hjælp af en orange hat, kamerataske, slips, kuglepen, papir, kjole, jakkesæt , taske osv. The Color Orange netværket beskrev det på denne måde, "Den strenge censur kan forbyde brugen af åbenlyse symboler på menneskerettighederne, men brugen af farven orange kan ikke forbydes."

Happenings

Skamstøtten  i Hongkong malet orange 
The Color Orange aktivister i Hong Kong besluttede at  male  den otte meter høje Skamstøtten orange. Den er blevet et kendt mindesmærke over massakren på Den Himmelske Fredsplads og protest mod  krænkelse af menneskerettighederne i Kina.
Den danske kunstner Jens Galschiøt og hans medarbejdere tog et fly til Hong Kong for at hjælpe med at male skulpturen orange. Da flyet landede  26. april 2008, blev han nægtet adgang til Hong Kong i lufthavnen. Efter seks timers forhør og en omfattende presseomtale og parlamentsdebatter  blev kunstneren udvist.

Den kinesiske demokratibevægelse malede derefter selv skulpturen orange og satte derved fokus på menneskerettigheder i Kina og viste deres støtte til World Wide projektet TheColorOrange.net  om at bruge orange i forbindelse med De Olympiske Lege 2008 til at øge bevidstheden om krænkelserne af menneskerettighederne i Kina.

Studerende fra University of Hong Kong og kinesiske medlemmer af demokratibevægelsen, som har deres base i Hong Kong, malede skulpturen orange. I bevægelsen var bl.a. formanden for Hong Kong Trade Union, Cheuk Yan Lee, digteren Szeto Wah, Human Rights advokaten Albert Ho, aktivisten og kunstneren Longhair og adskillige Hong Kong parlamentsmedlemmer.

Kinas OL hjemmeside hacket 
The Color Orange har modtaget et anonymt telefonopkald, om at crackere ændrede overskrifterne på den officielle kinesiske OL-webside til orange, signalfarven på krænkelser af menneskerettighederne i Kina.

Usain Bolt vandt 100 meter sprint iført et orange armbånd 
Under sit legendariske 100 meter sprint var Usain Bolt iført et orange armbånd. Jens Galschiøt oplyser, at han ikke havde aftaler med Usain Bolt om at bære armbåndet. 

Den orange farve blev brugt af mange især i forbindelse med fakkeltoget igennem verden og bruges stadig inde i Kina for at sende et (hemmeligt) signal til verden om, at der er noget galt med menneskerettighederne i Kina.

Referencer

Se også 
Olympiske lege
Menneskerettigheder
Jens Galschiøt
Skamstøtten

Eksterne henvisninger 
 The Color Orange hjemmeside
Amnesty Internatial quiz om tilstandene i Kina 

Menneskerettigheder
Arne

Arne har flere betydninger:
 Arne (ildsted) – et åbent ildsted
 Arne (navn) – et drengenavn
 Arne (Blinkende Lygter) – en fiktiv forbryder, der optræder i filmen Blinkende lygter.

Se også 
 Arn
Morten Skovgaard Danielsen

Morten Skovgaard Danielsen (født 15. januar 1967 i Odense, død 9. oktober 2009) var en dansk komponist. Studier hos Ib Nørholm og Ivar Frounberg. Diplom i komposition fra Det Kongelige Danske Musikkonservatorium 1996-97. Modtog siden en lang række legater og stipendier, heriblandt Statens Tre-årige Arbejds Legat 1999. 2001 hædret med Haakon Børresens Legat.

Værkerne (i alt ca. 110) spænder genremæssigt fra strengt disciplinerede nyklassiske kompositioner (Distances, 1991 / Formation, 1995 /  ZERO-nine , 1997-98), over en mærkbar indflydelse fra punk og rock (D-Tox, 1999 / TripInVainWithStarsButSUGARfeelsOkay, 2000) til arbejder eller hele musikforestillinger af bevidst kontroversielt tilsnit (Shotgun Diary, 2002 / operaen Absense, 2003).

Musikken er primært holdt i kammermusikalsk regi og næsten altid med anvendelse af elektronik, ligesom titlens anatomi og den sceniske tilrettelæggelse inddrages som aktive parametre i den musikalske konstruktion. På CD-udgivelserne Roadmovie Accessories (2001), Shotgun Diary (2002), The Kurt Cobain Songs ( 2002 ) og Sleep My Darling Junkie, sleep (2006), søgte Skovgaard Danielsen et alternativ til den traditionelle værkinddeling og de enkelte tracks redigeres, på trods af karakterforskellighed i instrumentation, teknik og varighed, sammen til eet eneste kontinuum.

Kilder

Eksterne henvisninger 
 

Musikere fra Danmark
Personer fra Odense
Arthur Friedenreich

Arthur Friedenreich (født 19. juli 1892 i Sao Paulo, død 6. september 1969) var en brasiliansk fodboldspiller kaldet "Tigeren". Arthur Friedenreich var en af de første sorte brasilianske fodboldspillere, og muligvis sportens første sorte stjerne. Arthur Friedenreichs far Oscar Friedenreich var fra Tyskland men emigrerede til Brasilien, Arthur Friedenreichs mor Mathilde var afro-brasilianer.

Fra år 1910 spillede han for flere São Paulo-klubber, og i år 1914 fik han debut på det brasilianske landshold. Han spillede 22 landskampe, hvor han vandt Copa América i 1919 og 1922 og scorede 10 mål.

Man mener, at Friedenreich er den mest scorende nogensinde, med enten 1239 mål i 1329 kampe eller 1329 mål 1239 kampe. Tvivlen skyldes, at ikke alle kampe er godkendt af FIFA som "rigtige" kampe, da der ikke er beviser for, at han scorede.

Kildeangivelser

Eksterne henvisninger 

Fodboldspillere fra Brasilien
Personer fra São Paulo
Teresa Torańska

Teresa Sławomira Torańska (født 1. januar 1944 i Wołkowysko, Polen, død 2. januar 2013) var en polsk journalist og forfatter.
Hun var uddannet på Warszawa Universitet som jurist. I halvfjerdserne arbejdede hun som journalist ved det populære polske ugeblad “Kultura” og derefter i en halv snes år for det førende polske litterære eksiltidskrift “Kultura Paryska” udgivet i Paris og forbudt i Polen. I halvfemserne var Torańska vært for to TV programmer for det polske fjernsyn Telewizja Polska (TVP): En socialpolitisk serie Nu er det jeres tur (Teraz Wy) og en historisk serie Repetering af kendskabet til den polske Folkerepublik (Powtórka z PRL-u). Torańska forfattede filmmanuskript til dokumentaren Dworzec gdański (Gdansk banegård) der havde premiere i 2007 og var instrueret af Maria Zmarz-Kozanowicz. Filmen fortæller om polske jøders skæbne, da de blev tvunget til at forlade Polen efter tragiske begivenheder i marts 1968.

Hun arbejdede også som freelanceskribent på Polens næststørste dagblad Gazeta Wyborcza og lavede blandt andet interviews med Polens ledende politiske skikkelser.

Værker 
 Widok z dołu (Udsigt nede fra), Wydawnictwo "Iskry", Warszawa 1980, .
 Oni (De: Stalins polske marionetter), HarperCollins Publishers, maj 1988, 384 sider, oversat til engelsk af Agnieszka Kolakowska med titel Them: Stalin's Polish Puppets, 
 My (Vi), udgiver: Oficyna Wydawnicza MOST; 1-ste udgave (1994), 295 sider, på polsk, , også udgivet som e-bog
 Byli (De var der), reportage, udgiver: Świat Książki, 2006, 318 sider, på polsk, 
 Są. Rozmowy o dobrych uczuciach (De er der. Samtaler om gode følelser), Świat Książki – Bertelsmann Media, Warszawa 2007, 388 sider, på polsk, 
 Dworzec gdański (Gdansk banegård), filmmanuskript til en dokumentar film instrueret af Maria Zmarz-Kozanowicz. Polen 2007.
 Jesteśmy (Vi er), Świat Książki – Bertelsmann Media, Warszawa 2008, 
 Śmierć spóźnia się o minutę (Døden kommer et minut for sent) , Biblioteka Gazety Wyborczej, Warszawa 2010,

Priser 
 I 2000 modtog Teresa Torańska Ksawery Pruszyńskis pris af den polske PEN Club for bogen Dem: Stalins polske marionetter.

 Teresa Torańska var den første modtager af den årlige Barbara Łopieńskas pris for det bedste presseinterview, modtaget i 2005 for hendes samtale med Wojciech Jaruzelski.

Referencer

Eksterne henvisninger 
 Dem: Stalin's polske marionetter Amazon om en af Teresa Torańskas bøger
 Amazons anmeldelse af Teresa Torańskas bøger
 Teresa Torańskas hjemmeside 
 Anmeldelse af bogen "De"

Journalister fra Polen
Faglitterære forfattere fra Polen
Journalistik
Manuskriptforfattere
Tatarisk gedeblad

 
Tatarisk gedeblad (Lonicera tatarica) er en mellemstor, løvfældende busk med en tæt, opret vækst. Planten og bærrene er svagt giftige.

Beskrivelse 
Barken er først lyst grågrøn, senere bliver den glat og rødbrun. Gamle grene får en grå, flosset bark. Knopperne sidder modsat og de er smalle, spidse og lysegrønne. Løvspringet sker meget tidligt, ofte i marts. Bladene er ovale til ægformede med hel, let bølget rand. Oversiden er mørkegrøn, mens undersiden er blågrøn. Blomstringen sker i maj-juni, hvor blomsterne sidder parvis i bladhjørnerne. De er uregelmæssigt 5-tallige og tolæbede, hvide til røde. Frugterne er kuglerunde, røde bær.

Rodnettet er kraftigt, men de planter, som sælges i Danmark er ofte vegetativt formerede, sådan at rodnettet i begyndelsen er unaturligt tyndt og trævlet. 

Højde x bredde og årlig tilvækst: 3 x 3 m (25 x 25 cm/år).

Hjemsted 
Arten er udbredt fra Østeuropa over Sibirien til Centralasien og Kina (Xinjiang). Den er desuden naturaliseret i USA og Canada. Overalt er den knyttet til lysåbne, tørre biotoper (stepper). 

I den Kasakhiske skovsteppe findes den sammen med bl.a. blåbær, alm. hæg, kvalkved, bjergrørhvene, bævreasp, skovfyr, skovrørhvene, strandasters, tyttebær, vortebirk og vrietorn.

Note

Eksterne henvisninger 

Buske
Haveplanter
William McCool

William Cameron McCool (23. september 1961 – 1. februar 2003) var en amerikansk testpilot og astronaut. Hans første rumfærd var som pilot på den tragiske mission STS-107 (også kaldet Columbia-ulykken), som endte med at rumfærgen Columbia desintegrerede ved genindtrædelsen i jordens atmosfære, hvorved hele besætningen om bord omkom.

Eksterne henvisninger 

 Biografi William Cameron McCool NASA 
 STS-107 Crew Memorial  

Astronauter fra USA
Omkomne ved rumfart
Ali Larter

Alison Elizabeth "Ali" Larter (født 28. februar 1976) er en amerikansk skuespiller og tidligere fotomodel, blandt andet kendt for sin rolle i Heroes og 2007-filmen Resident Evil: Extinction.

Eksterne henvisninger 

 
 Ali Larter News  

Skuespillere fra USA
Isogami

Isogami betegner organismer som har ens kønsceller, hvilket står i modsætning til anisogami. Da kønscellerne har samme størrelse benævnes de ofte pluskøn og minuskøn. Svampe er isogame.

Forplantningssystemet